הוועדה המשותפת לוועדת הפנים ולוועדת העבודה לענייני סביבה ובריאות, כנסת 18, פרוטוקול מספר 45, 2011-03-07 09:30

דב חנין: בוקר טוב לכולכם, אני מתכבד לפתוח את ישיבת הוועדה המשותפת של הכנסת לנושא סביבה ובריאות.

דב חנין: סדר יומנו היום הוא הצעה לדיון מהיר של חבר הכנסת ד"ר עפו אגבאריה, וגם של חבר הכנסת מסעוד גנאים.

דב חנין: אני מבין שגם הוא כנראה תקוע בפקק.

דב חנין: אגב, אני מתנצל בפני כל המשתתפים.

דב חנין: אני מניח שאתם סבלתם מאותם דברים שאנחנו סבלנו בדרך.

דב חנין: היו פקקים קשים היום בכניסה.

דב חנין: הנושא הוא פתרון קצה לביוב בכפרים ג'לג'וליה וכפר-ברא.

דב חנין: אני מציע, חבר הכנסת אגבאריה, שתפתח את הדיון ותציג את הנושא באופן כללי, ואחר כך נעבור לאורחים שלנו.

עפו אגבאריה: שלום לכולם.

עפו אגבאריה: עמיתי חבר הכנסת מסעוד גנאים ואנוכי הגשנו יחד את הדוח.

עפו אגבאריה: הוא מאחר בגלל אותה סיבה שאנחנו הגענו רק עכשיו.

עפו אגבאריה: אני מתנצל בשמו.

עפו אגבאריה: הוא יצטרף בהמשך, ואנחנו נקיים את הדיון.

עפו אגבאריה: בעיית כפר ג'לג'וליה נעוצה בכך שהכפר לא מחובר למט"ש ולאיזושהי מערכת ביוב ארצית.

עפו אגבאריה: זה דבר שמעכב את התפתחות הכפר.

עפו אגבאריה: אין אפשרות להרחיב את תוכנית המתאר אם אין איזשהו מתקן לטיהור השפכים או חיבור לביוב שיאפשר הרחבת תוכנית המתאר, והקצאת האזור למגרשים לצעירים.

עפו אגבאריה: כולם מודעים לבעיה של הכפר ג'לג'וליה.

עפו אגבאריה: למעשה, זהו כפר מוגבל ומוגדר מבחינת הגבולות שלו.

עפו אגבאריה: אני מקווה שראש המועצה יציג את הנושא בצורה הרבה יותר מפורטת.

עפו אגבאריה: אבל, כאשר הכפר מוגבל מכל האזורים, ואין ביכולתו להתפתח, ואין אפילו מקומות שנותנים מענה אפילו לריבוי הטבעי של האוכלוסייה, אז הדבר גורם לקונפליקטים ולחיכוכים מיותרים.

עפו אגבאריה: מה עוד שעכשיו הדבר הבעייתי ביותר הוא החיבור לטיהור מי שפכים לכאן או לכאן, וצריך למצוא לכך איזשהו פתרון.

עפו אגבאריה: אני מסתפק בדברים אלו, כבוד היושב-ראש.

עפו אגבאריה: אני מציע שנאפשר לראש המועצה להציג את הדברים בצורה יותר מפורטת.

דב חנין: תודה רבה לך, אדוני.

דב חנין: חבר הכנסת טלב אלסאנע, בבקשה.

טלב אלסאנע: בוקר טוב, אדוני היושב-ראש, ובוקר טוב לכל האורחים.

טלב אלסאנע: יצא לי לבקר בג'לג'וליה.

טלב אלסאנע: כבוד היושב-ראש, התרשמתי ממציאות מוזרה.

טלב אלסאנע: מצד אחד, לא מאשרים פתרון קצה, ובעקבות זאת גם לא מאשרים את התוכנית של השכונה.

טלב אלסאנע: בפועל, התושבים נמצאים, הבתים קיימים.

טלב אלסאנע: אבל, עקב היעדר אישור התוכנית נוצרת בעיה כפולה: בעיה של בנייה ללא היתר עקב היעדר תוכנית מתאר מאושרת ומפורטת.

טלב אלסאנע: כמו כן, טוענים שאי-אפשר לאשר את התוכנית בגלל היעדר פתרון קצה לבעיית מערכת הביוב, ולא מאשרים את פתרון הקצה בטענות שונות ומשונות – עניין של היכולת והאפשרויות.

טלב אלסאנע: אבל, אין כאן תוספת של אוכלוסייה, או של תושבים, או של בתים.

טלב אלסאנע: הבתים קיימים, האוכלוסייה קיימת, ולהבנתי העיכוב הוא חסר היגיון.

טלב אלסאנע: הבעיה הזאת חוזרת על עצמה בכפר-ברא ובדבורייה, ובכמה וכמה יישובים.

טלב אלסאנע: במציאות הקיימת אין היגיון מלבד זה שישנה עוד מצוקה, עוד בעיה, עוד לחץ, ועוד מציאות שבה יש בנייה ללא היתר, וישנם תושבים ללא פתרון למערכת הביוב.

דב חנין: תודה רבה.

דב חנין: נמצא איתנו יושב-ראש המועצה המקומית של ג'לג'וליה.

דב חנין: אדוני, בבקשה

ג'אבר ג'אבר: בוקר טוב לכולם.

ג'אבר ג'אבר: קודם כל, אני מודה לחברי הכנסת שלקחו על עצמם להעלות את הנושא בוועדת הפנים.

ג'אבר ג'אבר: האמת היא שאנחנו בבעיה רצינית בג'לג'וליה ובכפר-ברא.

ג'אבר ג'אבר: אנחנו הגשנו כמה תוכניות לוועדה המחוזית על מנת שהן יאושרו ויתנו מענה לתושבים שלנו, במיוחד לזוגות הצעירים.

ג'אבר ג'אבר: התוכניות הוגשו כבר לפני 12 שנה, אבל עד היום הן תקועות בוועדה המחוזית.

ג'אבר ג'אבר: הן מאושרות בתנאי, והתנאי היחידי שנשאר הוא פתרון הקצה.

דב חנין: אדוני מתייחס לאיזה תוכניות?

ג'אבר ג'אבר: יש לנו שלוש תוכניות: ק/3036, ש"ד/5/1004, ו-מ"ח/275.

דב חנין: כמה יחידות דיור יש בשלוש התוכניות האלו?

ג'אבר ג'אבר: כמעט 700 יחידות דיור.

דב חנין: האם חלק מתוכן נבנה כבר?

דב חנין: איפה זה עומד?

ג'אבר ג'אבר: איך נבנה כאשר אין היתרים?

ג'אבר ג'אבר: נבנה בלי היתרים.

דב חנין: ברור, נבנו בלי היתרים בגלל המצב הזה.

דב חנין: כמה בתים נבנו בערך?

ג'אבר ג'אבר: כמעט 30 – 40 בתים.

דב חנין: 30-40 בתים נבנו כבר, ובערך 650 או 660 תקועים מכיוון שאין אפשרות לבנות.

ג'אבר ג'אבר: כן, תקועים.

ג'אבר ג'אבר: אנחנו כל הזמן במשא-ומתן ובמגעים עם משרד הבריאות ועם משרד הפנים, וכל הזמן דוחים אותנו בגלל שאין לנו פתרון קצה.

ג'אבר ג'אבר: הפתרון הזה לא תלוי בנו כמועצה, אלא הוא תלוי במוסדות, ובמיוחד במשרד הבריאות או במשרד הפנים.

ג'אבר ג'אבר: אנחנו תקועים כל הזמן בגלל התנאי הזה, בגלל הפתרון הזה.

דב חנין: האם לא מציעים לכם שום מודל של פתרון קצה?

ג'אבר ג'אבר: פעם אמרו לנו: יש לכם מט"ש ניר-אליהו.

ג'אבר ג'אבר: ניר-אליהו צריך שדרוג.

ג'אבר ג'אבר: במט"ש הזה לא רק ג'לג'וליה צריכה להשתתף, אלא עוד כמה רשויות צריכות להשתתף, אם זה דרום השרון, אם זה קלקיליה, טירה, טייבה, כוכב-יאיר.

ג'אבר ג'אבר: שדרוג המט"ש הזה עולה כמעט 110 מיליון שקל.

ג'אבר ג'אבר: לא רלוונטי היום לשדרג את המט"ש הזה בגלל אי מציאת סכום זה.

ג'אבר ג'אבר: פעם ישנה אפשרות לכפר-סבא-הוד-השרון, פעם לשפד"ן.

ג'אבר ג'אבר: אבל, אני לא יכול לכפות על כפר-סבא-הוד-השרון, ועל השפד"ן, או על ניר-אליהו.

ג'אבר ג'אבר: אני בורג קטן במערכת הזאת.

ג'אבר ג'אבר: לכן, אנחנו צריכים את הפתרון הזה על מנת שהתוכניות שלנו יאושרו, ועל מנת שלתושבים ולצעירים שלנו יהיה מענה.

ג'אבר ג'אבר: הם כל הזמן באים למועצה ועושים לנו מהומות.

ג'אבר ג'אבר: אנחנו צריכים לשרת אותם.

ג'אבר ג'אבר: הם לא מכירים את משרד הפנים, ולא את משרד הבריאות.

ג'אבר ג'אבר: הם מכירים אותנו.

עפו אגבאריה: תספר על ההתכתבות עם משרד הבריאות שבסופו של דבר מנעו מכם רק בגלל זה.

ג'אבר ג'אבר: בגלל חיבור הקצה, רק בגלל התנאי הזה.

ג'אבר ג'אבר: שטח השיפוט של ג'לג'וליה הוא מאוד קטן – 1,900 דונם לעומת 9,000 תושבים.

ג'אבר ג'אבר: עד היום אין לנו מגרש אחד לבנייה.

ג'אבר ג'אבר: התוכנית האחרונה שאושרה לג'לג'וליה היא מ-96'.

ג'אבר ג'אבר: לצערנו, התוכנית הזאת שאושרה היא לא בתחום שיפוט ג'לג'וליה, אלא היא בתחום שיפוט דרום השרון.

ג'אבר ג'אבר: בשעה זו אין לנו מגרש אחד לבנייה.

ג'אבר ג'אבר: מה יעשו התושבים שלנו?

ג'אבר ג'אבר: אנחנו נמצאים במדינה שהיא דמוקרטית לכל אזרחיה ותושביה.

ג'אבר ג'אבר: אבל, לתושב ג'לג'וליה אין אפילו מגרש אחד לבנות בו בגלל שאנחנו תקועים בפתרון הזה ובתנאי הזה.

ג'אבר ג'אבר: השאלה היא איך מתקדמים?

דב חנין: תודה רבה, אדוני.

דב חנין: ראש מועצת כפר-ברא, בבקשה.

מחמוד עאסי: בוקר טוב לכולם.

מחמוד עאסי: גם אני מודה לכל החברים שלקחו על עצמם להעלות את הסוגיה הזאת.

מחמוד עאסי: אני רוצה להבהיר כמה דברים.

מחמוד עאסי: כשאומרים שאין פתרון קצה אז המילה הזאת היא קצת לא כל-כך מדויקת.

מחמוד עאסי: למעשה, פתרון הקצה קיים, והטענה היא שהם צריכים לשדרג את פתרון הקצה.

מחמוד עאסי: לגבי השדרוג – אדרבה.

מחמוד עאסי: אין לנו בעיה – לא לי, ולא לאף ראש רשות אחרת.

מחמוד עאסי: הבעיה שלי דומה בדיוק לבעיה של ג'לג'וליה והיא נעוצה בכך שהתוכנית תקועה כבר 12 שנה.

דב חנין: כמה יחידות דיור יש?

מחמוד עאסי: אני מדבר על 145 יחידות דיור.

מחמוד עאסי: האבסורד הוא בכך שאנחנו לא מדברים על קליטת תושבים מחוץ לכפר – לא אני, ולא ג'לג'וליה - אלא אנחנו מדברים על הליך שהוא ריבוי טבעי.

מחמוד עאסי: מה שקורה היום בפועל הוא שאין מגרש לבנייה, ולכן בונים עוד קומה מעל הבית.

מחמוד עאסי: כלומר, צרכיו של אותו זוג צעיר – ותסלחו לי על הביטוי – קיימים ממילא.

מחמוד עאסי: אם הם לא יבואו מהשכונה המזרחית כי הם יבואו מהשכונה המערבית.

מחמוד עאסי: אם לאותם זוגות צעירים לא תהיה אפשרות לבנות, הדבר היחיד שנשאר להם הוא להוסיף עוד קומה.

מחמוד עאסי: זה אומר שינוי אחוזי בנייה, או עבירה על חוקי הבנייה, או בנייה של קומה בלתי חוקית, או פריסה של איזושהי גינה מהצד ולבנות יחידת דיור כי אין להם אפשרות לקנות את אותן יחידות דיור, ובסוף אנחנו צריכים להתמודד עם השאלה למה יש אצלנו בנייה בלתי חוקית.

מחמוד עאסי: זוהי הסיבה המרכזית.

מחמוד עאסי: במקרה שלי, 15 שנה אין אפילו מגרש אחד לשיווק לזוגות צעירים.

מחמוד עאסי: בסופו של דבר, הזוגות הצעירים צריכים לבנות להם איזושהי יחידת דיור על מנת שהם יוכלו להתאחד ולהתחתן.

מחמוד עאסי: אם אין להם האפשרות הזאת אז מה נשאר להם?

מחמוד עאסי: או לפלוש לי לאחת הגינות, או לפרוץ לי לשטח ציבורי, או לבנות עוד קומה אחת למעלה.

מחמוד עאסי: הם לא יחכו כל הזמן להבטחות שווא שלי, או של ראש מועצה אחרת.

מחמוד עאסי: אם הם יבואו ויגישו תוכניות ונאמר להם שאין אפשרות, הם יחכו כמה חודשים.

מחמוד עאסי: אם הם רואים שהעניין לא הולך, הם ייקחו את החוק לידיים, ובסוף אנחנו נצטרך להתמודד עם השאלה איך להכשיר את העניין הלא חוקי לחוקי.

מחמוד עאסי: אנחנו לא מתנגדים לשדרוג.

מחמוד עאסי: אנחנו מוכנים לתרום כל מה שמוטל עלינו.

מחמוד עאסי: ביקשו שנחתום על הסכמה לשדרוג, ואני הראשון שמוכן לחתום.

מחמוד עאסי: אני מחובר היום לתאגיד המים של מיטב שאין לו בעיה לחתום אפילו על ערבות.

מחמוד עאסי: הם מוכנים לשלם את כל עלות השדרוג.

מחמוד עאסי: למה אני צריך להיות תקוע בגלל שהיישוב כוכב-יאיר לא רוצה?

מחמוד עאסי: יש לו מספיק חלקות בנייה, והוא לא כל-כך ממהר לחתום על שדרוג – זו הסיטואציה.

מחמוד עאסי: היינו בישיבה אצל אתי בורלא ממשרד הבריאות עם כל ראשי הרשויות.

מחמוד עאסי: אני מוכן כי אני בן ערובה.

מחמוד עאסי: גם ראש מועצת ג'לג'וליה מוכן.

מחמוד עאסי: אבל, ראש מועצת כוכב-יאיר צוחק ואומר: אל תכעסו עליי, אני לא רוצה לחתום על שדרוג.

מחמוד עאסי: השדרוג הזה עולה לי 14 מיליון שקל, ואני לא כל-כך זקוק לזה.

מחמוד עאסי: הוא לא זקוק לזה, אבל אני זקוק לזה.

מחמוד עאסי: לי אין אפילו חלקה אחת.

מחמוד עאסי: קלקיליה אמורה להיות גם שותפה באותו מט"ש.

מחמוד עאסי: אבל, לקלקיליה אין נציגות אלא אם כן ביבי ידבר עם אבו-מאזן.

מחמוד עאסי: מי ידבר בשמה של קלקיליה?

מחמוד עאסי: זה גם תוקע את התקדמות השדרוג.

מחמוד עאסי: אותו הדבר גם לגבי טייבה.

מחמוד עאסי: עד היום אין לה נציג, אין לה ראש רשות.

מחמוד עאסי: היא אמורה להיות שותפה בשדרוג.

מחמוד עאסי: כלומר, אם אחד מהנציגים לא יחתום, השדרוג הזה יישאר תקוע עוד 10 שנים מעבר ל-10 שנים שבמהלכן הוא תקוע.

מחמוד עאסי: ואז, מה יהיה איתנו?

מחמוד עאסי: האם נהיה בני ערובה?

מחמוד עאסי: למה אני אשם?

מחמוד עאסי: אני מוכן לעמוד בכל תנאי השדרוג, אבל ישנם גם השותפים האחרים שמסיבות שלהם אפילו לא נוכחים בישיבות בנושא שדרוג המט"ש.

מחמוד עאסי: לכן, אני חושב שזוהי חובה שהיא על המוסדות.

מחמוד עאסי: לא משנה עכשיו מיהו האחראי, אני לא בא להאשים אף אחד.

מחמוד עאסי: אתי היא היום פרטנר בנושא הזה ואיתה כל ההתקשרות, וגם היא היתה רוצה לעזור.

מחמוד עאסי: אבל, היא רוצה לקבל איזשהו קצה איך אנחנו פורצים את סוגיית השדרוג.

מחמוד עאסי: אנחנו מדברים על ריבוי טבעי.

מחמוד עאסי: למעשה, אסור לה לשבש את אישור התוכניות.

מחמוד עאסי: ניתן בד בבד לאשר בינתיים את הדברים שעומדים על הפרק שהם מאוד חיוניים, ולהמשיך בהליך השדרוג, ולא להשאיר את כל התוכניות שתקועות כבר 10 שנים כבנות ערובה עד שאולי הפרטנר השלישי והרביעי יסכים לשדרוג הזה.

מחמוד עאסי: לכן, אני חושב שזה לא צריך לשבש לנו את אישור התוכניות שעומדות היום על הפרק.

דב חנין: תודה רבה, אדוני.

דב חנין: הצטרף אלינו חבר הכנסת מסעוד גנאים.

דב חנין: מסעוד, קח נשימה.

דב חנין: כולנו היינו תקועים באותו פקק, ואתה אפילו לא צריך להתנצל.

דב חנין: כולנו חווינו את זה מניסיוננו.

דב חנין: בכל רגע שתרצה להשתלב בדיון אתה כמובן מוזמן.

דב חנין: בינתיים גברת בורלא מהנדסת מחוז המרכז של משרד הבריאות, בבקשה.

אתי בורלא: הבעיה של כפר-ברא, ג'לג'וליה, והרשויות שהוזכרו כאן היא בעיה שבאמת ידועה.

אתי בורלא: התפקיד שלנו הוא לבחון את פתרונות הביוב, ולתת מענה נכון וראוי מהיבטים בריאותיים ותברואתיים לנושא הזה של טיפול בשפכים.

אתי בורלא: לרשויות שעליהן אנחנו מדברים היום יש פתרון במתקן דרום שרון מזרחי.

אתי בורלא: התוכניות של שדרוג והרחבה של המתקן הזה עברו את הוועדות הסטטוטוריות וקיבלו אישור.

דב חנין: דרום שרון מזרחי זה ניר-אליהו?

אתי בורלא: מתקן דרום שרון מזרחי זה מתקן ניר-אליהו.

אתי בורלא: התוכניות עברו את כל האישורים הסטטוטוריים הן של ועדת הביוב, הן של הוועדה המחוזיות.

אתי בורלא: התוכניות מאושרות ואפשר לצאת לדרך, ולהקים את המתקן הזה.

עפו אגבאריה: האם זה מתקן שהוא לא קיים?

עפו אגבאריה: האם צריך להקים אותו מחדש?

אתי בורלא: זה מתקן שהוא לא קיים.

אתי בורלא: יש שם מתקן ישן שהוא לא מתאים ולא נותן מענה.

אתי בורלא: הוא גם תוכנן לכמויות הרבה יותר קטנות ממה שכבר היום בפועל מגיע.

אתי בורלא: כמובן שאי-אפשר להעמיס עליו יותר.

אתי בורלא: זה מתקן שהוא לא מוציא את היכולות הנכונות.

אתי בורלא: במקרה של אי יכולת ניצול זה פשוט זורם לנחל ירקון ומזהם את הנחל.

אתי בורלא: המתקן הזה חייב לעבור את השדרוג.

אתי בורלא: כמו שאמרתי, יש תוכניות מאושרות ואפשר לצאת לדרך.

אתי בורלא: הבעיה היא בעיה כספית בלבד.

אתי בורלא: צריך לסגור את ההיבטים הכספיים.

דב חנין: מהי העלות של המתקן?

אתי בורלא: העלות כבר הוזכרה כאן – מעל 100 מיליון שקל.

ראדי מסארוה: מעל 130.

אתי בורלא: זה היה 110 ועכשיו כבר מדברים על 130 מיליון.

אתי בורלא: יש חלוקה ברורה.

מסעוד גנאים: האם זה 100 מיליון לכל רשות?

אתי בורלא: לא.

אתי בורלא: יש חלוקה ברורה ומוסכמת כמה כל רשות צריכה לשלם.

אתי בורלא: אני לא יכולה לתת מענה בנושא הכספי כי אני לא יודעת.

אתי בורלא: יש פה את מינהלת הביוב שהיו שותפים לעניין הזה.

אתי בורלא: קיבלנו את כל המסמכים כי אנחנו כל הזמן מנסים לקדם את הנושא הזה.

אתי בורלא: נמצאים בישיבות עם כל מי שרק ניתן, וכותבים ומנסים באמת לקדם את הבעיה הזאת שהיא בעיה ידועה וכואבת.

אתי בורלא: חייבים אחת ולתמיד להסדיר את הנושא הכספי בעניין הזה, ולקדם את המט"ש הזה.

אתי בורלא: אנחנו גם אישרנו פתרונות.

אתי בורלא: מכיוון שהנושא הזה תקוע, עלה איזשהו פתרון אחר.

אתי בורלא: גם אותו הסכמנו לקבל, אלא שביקשנו רק לסגור את כל הקצוות – כל תוכנית שתיתן מענה ראוי לשפכים.

דב חנין: מה היה הפתרון האלטרנטיבי?

אתי בורלא: הפתרון האחר היה תוכנית שלוקחת את השפכים של כפר-ברא וג'לג'וליה, ומעבירה אותם בשלב הראשון למט"ש כפר-סבא-הוד-השרון שהוא די קרוב.

אתי בורלא: בשלב השני שהוא די קרוב – זה עניין של חמש שנים – ישלימו את הקו, יעשו קו עד לאזור מערכת השפד"ן, ולשפד"ן.

אתי בורלא: הסכמנו לקבל גם את הפתרון הזה.

דב חנין: מי לא הסכים?

אתי בורלא: לא.

אתי בורלא: זה לא עניין של הסכימו, אלא זה פתרון שצריך לגשת שוב עכשיו ולפעול מול אותן רשויות ולקדם אותו.

אתי בורלא: זה עדיין לא התקדם.

מחמוד עאסי: זה בפירוש הליך של זמן, ואנחנו ממשיכים להיתקע.

אתי בורלא: גם האופציה הזאת עוד לא יושמה, עוד לא הצליחו ליישם אותה.

דב חנין: "לא הצליחו" זה אומר שניסו?

דב חנין: אני בכל זאת שואל, איפה זה נתקע?

מחמוד עאסי: זה עדיין בחיתולים.

מחמוד עאסי: כל הרעיון הזה הועלה לפני שלושה חודשים.

אתי בורלא: נכון, זה עלה לפני כמה חודשים.

אתי בורלא: מגעים ראשונים שהיו עם נציגי תאגיד כפר-סבא-הוד-השרון לא ממש הניבו פירות.

אתי בורלא: המט"ש שם הורחב לאחרונה, אבל ההרחבה שלו נעשתה עבור תוכניות של כפר-סבא-הוד-השרון שהן היום בבנייה.

אתי בורלא: הם לא כל-כך מעוניינים שיתפסו להם את המקום הזה.

אתי בורלא: הם לא מעוניינים שמישהו יתקע אותם בתוכניות שלהם.

עפו אגבאריה: כלומר, האופציה יורדת.

עפו אגבאריה: היא לא קיימת.

עפו אגבאריה: זה נראה לי להרוויח עוד קצת זמן, זה סתם.

טלב אלסאנע: אדוני היושב-ראש, האם הקמת מינהלת תאגידי המים והביוב העצמאיים מהרשויות המקומיות לא שינתה את המציאות של המימון והתקצוב?

דב חנין: זה רק הפך את המציאות ליותר מסובכת ויותר קשה.

משה גראזי: לא, זה שינה לטובה.

עפו אגבאריה: הגברת בורלא, את דיברת על זה שיש איזושהי חלוקה של התקציב של 100 ומשהו מיליון שקל על כל הרשויות.

עפו אגבאריה: האם יש איזשהו מנגנון שיעשה את האכיפה על כל הצדדים המעורבים בזה כן לעשות את זה בשלב הזה?

אתי בורלא: אלו התקשרויות כספיות.

אתי בורלא: אמרתי – אני לא הכתובת להתקשרויות כספיות.

עפו אגבאריה: לא, לא.

עפו אגבאריה: האם ידוע לך שיש איזשהו גוף שיכול לכפות את זה, או לאכוף את זה על הרשויות?

עפו אגבאריה: למשל, אני חושב שלכוכב-יאיר אין בעיה מבחינה כספית.

אתי בורלא: אני לא יודעת לתת מענה מבחינה כספית.

אתי בורלא: אני רק יודעת דבר אחד שמהשיחות שהיו לנו עם ראש המועצה האזורית דרום השרון, הוא הציג כמה אלטרנטיבות למשרד הפנים, למינהלת הביוב, לתשתיות, איך הוא יכול לטעמו לקדם את התוכנית.

אתי בורלא: התוכניות האלה תקועות בגלל שלא הצליחו לסגור את ההסכמים הכספיים.

אתי בורלא: אני אומרת שוב, אני לא הכתובת לעניינים הכספיים.

דב חנין: אנחנו נשמע את נציג מינהלת הביוב, בבקשה.

משה גראזי: בוקר טוב, משה גראזי מינהלת הביוב.

משה גראזי: אני חייב להקדים ולומר – ובטח אדוני היושב-ראש וחברי הכנסת מכירים את החוק – שהאחריות לטיפול בביוב היא על הרשויות המקומיות בחוק הביוב משנת 62'.

משה גראזי: עם חקיקת חוק התאגידים ב-2001, התאגידים הם אלה שנכנסו בנעלי הרשויות, למעשה.

טלב אלסאנע: האם זה משנה?

משה גראזי: כן.

משה גראזי: זה הולך לכיוון חיובי, ואני אפרט.

משה גראזי: כמו שהוצג כאן, זהו איננו פרויקט קונבנציונאלי.

דב חנין: כשאתה אומר "לא קונבנציונאלי" אנחנו מתחילים להיבהל.

משה גראזי: לא, יש גם סוגי שפכים לא קונבנציונאליים.

משה גראזי: זה פרויקט שהעלות שלו היא 105 מיליון שקל לפי אומדנים.

משה גראזי: יש בו תשעה שותפים, למעשה, שבתוך זה יש את קלקיליה.

משה גראזי: יש רשות שהיא בכינוס נכסים – טייבה.

משה גראזי: יש יושב-ראש ועדה קרואה.

משה גראזי: יש גם מאפיינים שונים.

משה גראזי: יש מועצה אזורית דרום השרון, יש יישובי נחל קנה שחלקם בשומרון, חלקם מועצות מקומיות שחברות בתוך החברה שנקראת יישובי נחל קנה.

משה גראזי: אלפי-מנשה היא רשות שנמצאת לקראת תוכנית הבראה על-ידי משרד הפנים.

משה גראזי: צור-יגאל וכוכב-יאיר – מה שהיה בעייתי נפתר מכיוון שהיא הצטרפה לתאגיד כפר-סבא שהוא בעל יכולת פיננסית כן לשים את חלקו.

משה גראזי: אבל, מהתמונה כבר מתברר שמספיק שיש רשות אחת שהיא בעייתית ואז זה יכול למוטט את כל הפרויקט.

משה גראזי: אני אזכיר שבעבר, לפני שקמו התאגידים, גם לג'לג'וליה, כפר-ברא וטירה היתה בעיה להביא את חלקן.

משה גראזי: מרגע שהוקם תאגיד מעינות משולש שהוא משותף ג'לג'וליה, טירה, וכפר קאסם, יכולנו ליצור מנגנון סיוע ביחד עם החברים מאגף התקציבים - ונמצאת כאן הרפרנטית לתחום המים והביוב - כך שבחלקן של ג'לג'וליה וטירה נוכל להקצות מענקים בשיעורים מוגברים של 80% - זה פתיר.

משה גראזי: אמר ראש מועצת כפר-ברא - ברגע שהם נכנסו לתאגיד מיטב גם הנושא של ההשתתפות של כפר-ברא נפתר.

משה גראזי: נשארנו עם הסוגיה של קלקיליה, וכן נראה פתרון באופק.

משה גראזי: זה בטיפול.

מסעוד גנאים: לפחות יש שלום בענייני ביוב.

משה גראזי: שלום שהוא תלוי בטופוגרפיה.

משה גראזי: נשארנו עם יישובי נחל קנה שיש עליהם עומס מלוות מפרויקט אחר שהם ביצעו, ואלפי-מנשה.

משה גראזי: נציג משרד הפנים סאמי תלאווי שנמצא פה בטח יתייחס.

משה גראזי: אנחנו קיימנו גם מגעים עם משרד הפנים לבדוק אפשרות כן לאפשר לרשויות האלה ליטול הלוואות מדינה כדי שישימו את השתתפותן בפרויקט, ולחלופין שמשרד הפנים יבטיח - - -

דב חנין: ב"רשויות האלה" אדוני מתכוון ל-?

משה גראזי: אלפי-מנשה ויישובי נחל קנה.

דב חנין: מי זה יישובי נחל קנה?

משה גראזי: זה חלק מהיישובים של שומרון.

משה גראזי: יש את אורנית ואת אלקנה, עמנואל.

משה גראזי: מהרגע שנפתור את הסיפור של אלפי-מנשה ואת יישובי נחל קנה ואת טייבה שסאמי מכיר את זה מקרוב, אני מניח שנוכל לצאת לפרויקט.

דב חנין: לפי מה שאדוני אומר, המשיח יגיע על חמור לבן ,ואז הוא יראה שהפתרון עדיין לא הגיע.

משה גראזי: אדוני היושב-ראש, אני אתייחס לכול, וגם לחלופה נוספת שיש.

משה גראזי: אבל, היא חלופה מאוד אגרסיבית.

מסעוד גנאים: קראתי שהרשויות הציעו כמה הצעות חלופיות.

מסעוד גנאים: למשל, העניין של ההתחברות למט"ש כפר-סבא.

מסעוד גנאים: אבל, לפי מה שקראתי, מי שסירב לחלופות אלה זה המינהלת או הוועדה המשפטית של מינהלת הביוב.

מסעוד גנאים: האם זה מדויק?

משה גראזי: אני אתייחס למה שיוצא מהגוף שלי.

משה גראזי: ראשית, זה רעיון שהתבשל, לפי מיטב ידיעתי.

מסעוד גנאים: שמעתי שלכוכב-יאיר לא היתה בעיה להתחבר לכפר-סבא.

משה גראזי: זה רעיון שעלה לפני שבעה-שמונה חודשים.

משה גראזי: כמו שאתה בטח מטיב לדעת, כשאנחנו מסתכלים בקבלת החלטות, אנחנו לא פותרים בעיה נקודתית, מכיוון שברגע שתפתור בעיה של רשות אחת, תצוץ בעיה ברשות אחרת.

משה גראזי: נושא משק המים – היום כל העלויות מושתות על התושב.

משה גראזי: החלופה של כפר-סבא או השפד"ן היא לא החלופה הכלכלית הנכונה.

משה גראזי: היא חלופה יקרה יותר שבסופו של עניין כל תושב מדינת ישראל יצטרך - - -

טלב אלסאנע: יש את שיקול העלות ויש את שיקול הזמינות.

טלב אלסאנע: כי עניין הזמן ופרק הזמן גם הוא שיקול סביר וחשוב.

משה גראזי: אני מסכים באלף אחוז.

דב חנין: אדוני, אני רוצה בכל זאת למקד אותך קצת.

דב חנין: הדברים הכלליים האלה נראים לי קצת מטרידים ומדאיגים.

דב חנין: נמצא בפניי מכתב שלכם מ-18 ביולי 2010.

דב חנין: במכתב הזה אתם אומרים שאתם שוקדים על בדיקת ישימות כלכלית של פתרונות חלופיים מול הפתרון של המט"ש האזורי בניר-אליהו.

דב חנין: בין היתר, אתם בודקים את החיבור למט"ש כפר-סבא, את החיבור של ג'לג'וליה למערכת ההובלה האזורית שמובילה לשפד"ן יחד עם שפכי המועצה המקומית כפר-ברא.

דב חנין: כל זה נבחן ביולי 2010.

דב חנין: מה הובילה תוצאת הבחינה הזאת?

משה גראזי: שהפתרון המיטבי הוא במט"ש דרום שרון.

משה גראזי: קרי, ניר-אליהו.

דב חנין: ניר-אליהו.

דב חנין: זאת אומרת, אתם בדקתם את האלטרנטיבות, והדבר הישים והאפשרי הוא ניר-אליהו.

משה גראזי: הוא הנכון.

עפו אגבאריה: זה מסתכם ב- 130 מיליון שקל.

דב חנין: ניר-אליהו הוא הפתרון הנכון.

דב חנין: איפה הפתרון של ניר-אליהו תקוע כרגע?

משה גראזי: הוא תקוע בשלוש רשויות שיש להן בעיה ליטול הלוואות מדינה בשל המצב הפיננסי שלהן, והן: טייבה, אלפי-מנשה ויישובי נחל קנה - החברה שמאגדת חלק מהרשויות של יישובי נחל קנה.

דב חנין: במכתב שלכם מיולי נאמר כי: לפני מספר ימים גיבש המינהל לפיתוח תשתיות ביוב ברשות המים מתכונת סיוע תקציבית מיוחדת שתאפשר לתאגידים חלשים לבצע פרויקטי ביוב.

משה גראזי: ובכך פתרנו את הבעיה שהיתה.

משה גראזי: שוב, אני חייב לשים את זה על השולחן.

דב חנין: זה פתר את הבעיה של ג'לג'וליה.

משה גראזי: נכון - ג'לג'וליה, טירה.

דב חנין: אז למה אי-אפשר באותה גישה לגשת גם לכל שלושת האחרים ולפתור גם את זה?

משה גראזי: מכיוון שהחלטות הממשלה שאתה בטח מטיב להכיר משנת 2000 הקצו תקציבים מיוחדים למגזר הלא היהודי – מעל מיליארד שקל לנושא של פיתוח תשתיות ביוב.

משה גראזי: כיום אין מנגנון כזה לרשויות שלא נמנות על המגזר הלא יהודי.

דב חנין: אשאל אותך שאלה אחרת.

דב חנין: אפשר לבנות בניר-אליהו מערכת שתיתן פתרון לג'לג'וליה, כפר-ברא וטייבה, ותשאיר אחר כך לעתיד את השאלה של אלפי-מנשה, כן או לא?

משה גראזי: לא.

דב חנין: למה?

משה גראזי: מכיוון שכשאתה בונה פרויקט הנדסי, ובטח בסדר גודל כזה, אתה מסתכל - - -

דב חנין: לא, לעתיד יתחברו או לא יתחברו – אנחנו לא יודעים.

דב חנין: אולי בכלל יהיה הסדר מדיני, ואלפי-מנשה תהיה בבעיה של הרשות הפלסטינית.

משה גראזי: זה סוג של פתרון שהוא פלסטר.

דב חנין: זה לא פלסטר.

דב חנין: יש פה דימום.

טלב אלסאנע: זה עניין של זמן עד שתגייסו את התקציב.

טלב אלסאנע: ולכן, אם כבר הגעתם למסקנה שזהו הפתרון ואין פתרון אחר, אז למה לא לגשת ולהתחיל התקדם איתו?

טלב אלסאנע: בלאו הכי זו התוצאה, ויש רק עיכוב וסבל מיותר.

משה גראזי: אני רק אומר שהמצב היום הוא הרבה יותר טוב מהמצב ש- - -

דב חנין: לא, הוא לא מצב יותר טוב, אדוני.

דב חנין: הוא ממש לא מצב יותר טוב.

דב חנין: אם אני שומע שלשני יישובים במדינת ישראל אין שום אפשרות לבנות באופן חוקי, אז המצב הוא איום ונורא.

דב חנין: לאן אנחנו הולכים?

דב חנין: עוד כמה חודשים הדיון הזה יחזור לפה, אבל הפעם לא בצורה של פתרונות קצה לביוב, אלא סביב בנייה בלתי חוקית.

משה גראזי: בפתח הדברים התחלתי לומר שיש פתרון שהוא פתרון אגרסיבי אל מול הרשויות שלא מסוגלות להביא את חלקן שנקרא צו לתיקון מעוות.

דב חנין: יפה.

משה גראזי: אך, אני אומר מה הבעיה כי בסוף אתם נבחרי הציבור, ואתם צריכים להבין גם את המשמעויות.

משה גראזי: בסוף איפה שמוציאים צו לתיקון מעוות, משיתים כפליים עלות על הרשות שלא הביאה את חלקה.

דב חנין: וכך צריך לעשות.

משה גראזי: יכול להיות.

משה גראזי: עשינו את זה בכרמיאל ובעוד מקומות.

משה גראזי: זה יכול להיות סוג של פתרון.

משה גראזי: אני חושב שנכון למצות מול משרד הפנים פתרונות אחרים שלא יגרמו אחרי זה לרשויות האלה להביא לקריסה טוטאלית.

דב חנין: הבנתי.

דב חנין: תודה, אדוני.

דב חנין: נשמע את משרד הפנים.

דב חנין: אדוני יתייחס קודם כל לנושא של טייבה.

סאמי תלאוי: הנושא של טייבה יותר מסובך ממה שכולם מעלים על דעתם.

דב חנין: התרשמנו שהנושא של טייבה מסובך.

סאמי תלאוי: חל איסור טוטאלי על הנאמן לקחת הלוואות.

סאמי תלאוי: הנושא של טייבה יורד מהפרק לגבי הלוואות מדינה.

דב חנין: זה איסור שמקורו איפה?

סאמי תלאוי: חל איסור על הנאמן לקחת הלוואות מכוח החלטות בית-משפט שיש.

סאמי תלאוי: הוא עובד רק על תזרים מזומנים.

סאמי תלאוי: האלטרנטיבה היא מענק 100% מהמדינה, או כפי שידידי משה גראזי ציין, צו תיקון מעוות.

סאמי תלאוי: אני בספק אם אפשר להטיל על טייבה 36 מיליון שקל שזה כמעט 40% מהתקציב שלה.

סאמי תלאוי: זה יגרום לה לעוד קריסה.

דב חנין: למה אתם לא שוקלים את האופציה של מענק מדינה?

סאמי תלאוי: מענק מדינה לא בסמכותנו.

דב חנין: בסמכות של מי זה?

סאמי תלאוי: הפקיעו את כל נושא הטיפול בביוב ממשרד הפנים לפני כמעט שנה וחצי, ואנחנו לא מטפלים בזה.

מסעוד גנאים: אז אולי חלק משכרו של הממונה ששמענו שהמשכורת שלו היא יותר מנשיא המדינה או מנשיא בית-המשפט העליון.

מסעוד גנאים: אולי חלק מהשכר שלו יפתור חלק מהבעיה.

סאמי תלאוי: אני לא המקום לטענות האלה.

דב חנין: אדוני אומר שהסמכות הועברה מאצלכם מכוח השינוי שהתרחש במשק הבית והביוב.

סאמי תלאוי: נכון.

סאמי תלאוי: התפקיד היחיד שלנו הוא לקבוע אם יש כוח החזר מסוים לרשויות המקומיות או לא.

סאמי תלאוי: אני בספק אם אפשר על-פי החוק לאשר לרשות מקומית כיום לקחת הלוואה כדי לעשות פרויקט ביוב כי החוק נטל את הסמכות הזאת מהרשויות עצמן, כמו שאנחנו לא מאשרים גם כיום תב"רים של ביוב למרות שיש יתרות בקרנות בחלק מהרשויות המקומיות.

סאמי תלאוי: גם אם משרד הפנים יאשר הלוואה מסוימת בנושא הזה, אני בספק אם יש לו יכולת חוקית.

סאמי תלאוי: הנושא של טייבה ירד, וגם הנושא של ג'לג'וליה-כפר-ברא לא הוסדר עדיין.

סאמי תלאוי: מדובר על חצי-חצי.

סאמי תלאוי: לתאגיד החדש מעיינות המשולש אין כושר החזר.

סאמי תלאוי: מנסים לקחת 80 - 20.

סאמי תלאוי: להבנתי מהישיבה האחרונה, זה עדיין לא צלח, נכון?

משה גראזי: אתה לא מעודכן.

משה גראזי: כנראה שיזכו ל-80% מענק, ואני מניח שהחשב הכללי יאשר להם ליטול - - -

סאמי תלאוי: יפה, מצוין.

סאמי תלאוי: אם כן, זה בנושא של כפר-ברא-ג'לג'וליה וטייבה.

דב חנין: תודה רבה.

דב חנין: גברת חכמון ממשרד האוצר, התייחסותכם, ובמיוחד התייחסותכם לאפשרות של מענק מדינה לגבי החלק של טייבה.

עדי חכמון: האמת שהתייחסותי היא בערך ההתייחסות של משה.

משה גראזי: אני חושב שזה ממש השבוע הראשון של עדי ב- - -

דב חנין: קודם כל, הצלחה רבה בתפקיד.

דב חנין: קיבלת אחריות מאוד גדולה.

דב חנין: צריך הרבה מרץ שרק לאנשים חדשים בתפקיד יש לפני שהם נתקלים במערכת שמייאשת אותם.

דב חנין: הפנייה שלנו – ואני מקדים את המאוחר – היא שאתם תתנו פה מענק מדינה לחלק של טייבה, אחרת אנחנו לא נחלץ מהעניין הזה.

דב חנין: אני חושב שצו לתיקון מעוות לגבי טייבה הוא לא ריאלי.

דב חנין: אני חושב שיש מקום לצו לתיקון מעוות.

דב חנין: אבל, לא לגבי טייבה.

דב חנין: אני יודע שזה דבר שהוא די יוצא דופן.

דב חנין: אבל, יש פה באמת רשות שמנוהלת על-ידי ועדה קרואה, ונמצאת בבעיות תקציביות קשות ביותר.

דב חנין: הדבר הזה יוצר אילוץ מערכתי לשורה ארוכה של חוליות.

משה גראזי: טייבה גם בדרך של צו תיקון מעוות – מכיוון שטייבה היא למעשה לא רשות שהיא סרבנית, אני מניח שהיא מוכנה להתלכד עם כל מי שיהיה מוכן לקחת – שם לא ישיתו כפליים קנס.

משה גראזי: אבל, כן נוכל להקצות לטייבה או למי שהוא בתוך הפרויקט 50% מענק מתוך התקציבים של טייבה, ואת היתרה במידה ונמצה את כל ההליך מול משרד הפנים והאוצר, ונלך למהלך של צו תיקון מעוות, אז המדינה תביא את הכסף.

משה גראזי: אחרי זה היא תצטרך לראות איך היא גובה אותו חזרה.

דב חנין: הבנתי.

דב חנין: חברים, התמונה ברורה.

עדי חכמון: משרד האוצר יבחן את הנושא של טייבה.

עדי חכמון: אבל, אני הבנתי שיש עוד בעיות.

עפו אגבאריה: יבחן בחיוב או רק יבחן?

עדי חכמון: יבחן בחיוב.

עדי חכמון: זה תמיד בחיוב.

דב חנין: משרד האוצר הוא משרד חיובי.

קריאה: משרד האוצר?

עפו אגבאריה: לפי הניסיון זה לא כל-כך.

דב חנין: חבר הכנסת גנאים, בבקשה.

מסעוד גנאים: תודה.

מסעוד גנאים: ראשית, אני רוצה לבקש סליחה על האיחור.

מסעוד גנאים: אני מניח שכולנו איחרנו בגלל כל הפקקים.

מסעוד גנאים: אני רוצה לברך את כל ראשי הרשויות ואת כל הנוכחים – אהלן וסהלן.

מסעוד גנאים: אני חושב שהבעיה המרכזית היא בעיית הדיור והבנייה אם זה בג'לג'וליה ואם זה בכפר-ברא, ואם זה בכל היישובים הערבים.

מסעוד גנאים: לדעתי, לא חסרים מכשולים וקשיים בפני כל ענייני ההרחבות ותוכניות המתאר במגזר הערבי.

מסעוד גנאים: כל העניין של פתרון קצה לביוב הזה לא צריך להיות, והוא המכשול.

מסעוד גנאים: אם מדברים על ג'לג'וליה - משנת 1991 היא לא הורחבה.

מסעוד גנאים: אנשים מתרבים, ולאן הם בסוף ילכו?

מסעוד גנאים: בסוף שואלים אותנו בכנסת למה יש בנייה בלתי חוקית.

מסעוד גנאים: צריך להיות מההתחלה איזשהו צדק כלפי המגזר הערבי והיישובים הערביים.

מסעוד גנאים: לדעתי, לא יכול להיות מצב שהשלטון המרכזי יאמר מתי שהוא רוצה שהרשויות הן הילדים שלו, ומתי שהוא רוצה הוא זורק אותן והוא מתנכר להן.

מסעוד גנאים: אני חושב שעל השלטון המרכזי ועל המשרדים השונים לתמוך ברשות חלשה שצריכה תמיכה ופתרון, ולתת לה מענק, הלוואה – לא יודע מה.

מסעוד גנאים: אבל, לפתור בעיקר משום שיש להם את כל התוכניות, ויש להם את כל הכנות כדי לפתור בעיה זו.

מסעוד גנאים: אני חושב שאם מינהלת הביוב חושבת שהפתרון הוא ניר-אליהו, אז מה הם הצעדים הריאליים?

מסעוד גנאים: כל התוכניות של אנשים להתרחבות תקועות.

מסעוד גנאים: צריך לחפש אופציה אחרת, או לעזור להם כדי להגיע לפתרון הזה בזמן סביר.

מסעוד גנאים: תודה רבה, ואהלן וסהלן ג'מאעה.

דב חנין: תודה רבה.

מחמוד עאסי: כבוד היושב-ראש, יושב איתנו יושב-ראש החברה של מינהלת המט"ש שמכהן היום בפועל.

מחמוד עאסי: אני רוצה שהוא יתייחס.

מחמוד עאסי: אני עדיין גורס שבהתאם לכמות שבה אנחנו משתמשים היום או ההרחבה עליה אנחנו מדברים, עדיין ניתן להרחיב ולאשר את התוכניות, ונמשיך ונדון הלאה בעניין השדרוג.

מחמוד עאסי: אין לתקוע את התוכניות עד שיהיה פתרון לשדרוג, כי יכול להיות שהפתרון הזה גם לא יבוא אולי עוד חמש שנים, ואז כאילו לא עשינו שום דבר.

מחמוד עאסי: הבירוקרטיה הזאת לא תיגמר אף פעם.

דב חנין: ברור, תודה רבה.

דב חנין: אדוני, בבקשה תציג את עצמך.

מאיר פרוש: מאיר עפרון, מנכ"ל איגוד ערים דרום השרון המזרחי.

מאיר פרוש: בוקר טוב.

מאיר פרוש: המכון הוקם ב-2001, והוא תוכנן על כמות של 5,000 – 6,000 קוב שפכים ליממה.

מאיר פרוש: היום המכון מקבל כ-14,000 – 15,000 קוב ליממה.

מאיר פרוש: מתוכם הוא מקבל מהרשות – קלקיליה – כ-50%.

מאיר פרוש: העיר טייבה מבויבת כ-30%, מועצה אזורית דרום השרון – שבעה יישובים, יישובי נחל קנה ומועצה מקומית אלפי-מנשה.

מאיר פרוש: העיר אל-טירה מבויבת.

מאיר פרוש: היא לא מגיעה אלינו בשלב זה.

מאיר פרוש: יש תוכניות שהם יגיעו אלינו כי רשות טירה היא מארבע רשויות היסוד שהקימו את האיגוד.

מאיר פרוש: האיגוד הוקם ב-2001 הן על-ידי העיר טייבה, הן על-ידי טירה, הן על-ידי מועצה מקומית כוכב-יאיר, ומועצה מקומית דרום השרון.

מאיר פרוש: נכון להיום, הטיפול שלנו הוא טיפול שניוני מינוס פלוס.

מאיר פרוש: לא תמיד אנחנו מקבלים את התוצאות לפי הפרמטרים שמשרדי איכות הסביבה והבריאות קבעו לנו.

מאיר פרוש: כפי שאמרה גברת בורלא ממשרד הבריאות, כל התוכניות מאושרות הן על-ידי כל הוועדות הסטטוטורית, הן על-ידי כל גופי משרדי הממשלה.

מאיר פרוש: חוברות המכרז מונחות כבר למעלה משנה.

דב חנין: כאשר התוכניות תבוצענה, באיזה כמות שפכים תוכלו לטפל?

מאיר פרוש: בשלב הראשוני אנחנו מדברים על 2020 – כ-35,000 – 36,000 קוב ליממה, כאשר כפר-ברא וג'לג'וליה עם כל התוספת, הכול מהוון לשנת 2020.

מאיר פרוש: בשלב השני, ב-2030, כ-45,000 קוב ליממה.

מאיר פרוש: זה קרוב ל-15 מיליון קוב בשנה, מי שפכים שבטיפול שלישוני אפשר להחיות ולהזרים אותם לכל יישובי השרון, וגם לחסוך 15 מיליון קוב מים שפירים.

מאיר פרוש: נכון להיום, התוכניות, חוברות המכרז, יושבות במינהלת הביוב למעלה משנה וחצי.

מאיר פרוש: הבעיה העיקרית כפי שכל הנוכחים אמרו היא נושא כספי בלבד.

מאיר פרוש: יש חלוקה שנקבעה בכל הרשויות.

מאיר פרוש: כל ראשי הרשויות קיבלו את החלק היחסי שלהם, את האחוזים שנעשו בשיתוף פעולה יחד עם מינהלת הביוב.

מאיר פרוש: לא מצליחים לעבור את המדרגה של הפתרון הכספי.

מאיר פרוש: ההרכב של כל אוכלוסיות הרשויות הוא הרכב של מגזר ערבי, הרכב של רשות פלסטינאית, הרכב שמעבר ל"קו-הירוק".

מאיר פרוש: יש אצלנו במכון את כל מזרח-התיכון החדש.

מאיר פרוש: שיתוף פעולה יש לנו דווקא עם הרשות הפלסטינית.

עפו אגבאריה: יותר טוב מאשר עם הרשות הישראלית.

מאיר פרוש: לא, יש לי יחסים מאוד טובים עם הרשות הישראלית, עם המגזר הערבי.

עפו אגבאריה: לא, אני מתכוון ברשות הישראלית למשרד הפנים ומשרד האוצר.

מאיר פרוש: יש בעיה מבחינה כספית במשרדי הממשלה, ולא יכולים לפתור עקב בעיות בירוקרטיות - תקנות או חוקים - של המדינה.

דב חנין: הנקודה הזאת ברורה.

דב חנין: אדוני ראש המועצה, האם רצית להוסיף משהו?

ג'אבר ג'אבר: לפני שנה ערכנו תוכנית חלופית זמנית, והצגנו אותה בפני משרד הבריאות, כך שאת שלושת התוכניות של ג'לג'וליה נחבר לצינור או לקו המוביל מחורשים עד ניר-אליהו, ואנחנו נתחבר בקו הזה.

ג'אבר ג'אבר: המרחק בינינו לבינו הוא 100 - 150 מטר.

ג'אבר ג'אבר: זה ייתן מענה לתוכנית שהיא מאוד תקועה.

ג'אבר ג'אבר: פה אנחנו מורידים את התנאי הזה.

ג'אבר ג'אבר: זה לחמש שנים או לכמה שנים עד אשר המט"ש ישודרג באופן יסודי.

ג'אבר ג'אבר: אבל, זמנית הצגנו תוכנית שתיתן מענה לכמה שנים עד שהמט"ש הסופי הזה ישודרג.

ג'אבר ג'אבר: התוכנית נערכה, והצגנו אותה גם בפני אתי בורלא.

ג'אבר ג'אבר: אבל, לצערנו היא נדחתה.

ג'אבר ג'אבר: אנחנו אמרנו שזה ייתן מענה זמני.

דב חנין: - - - לא מסוגלים?

ג'אבר ג'אבר: המתכנן נמצא פה, ואתה יכול לשמוע ממנו מה הוא עשה בתוכנית הזאת.

אתי בורלא: לא ניתן לקדם תוכניות שאין להן פתרונות ביוב.

דב חנין: לא, הם אומרים שהם הציעו פתרון זמני.

אתי בורלא: לא, הפתרון שהם הציעו זה להתחבר למט"ש ניר-אליהו כפי שהוא היום.

אתי בורלא: זה לא ניתן.

אתי בורלא: המט"ש הזה כבר היום - - -

ג'אבר ג'אבר: זמני, זמני.

אתי בורלא: זה לא זמני, כבר היום הוא לא עומד בעומס.

אתי בורלא: הוא לא תוכנן לעומסים האלה, והוא גם לא מתקן שנותן את המענה של חוקי - - -

ג'אבר ג'אבר: יש עוד מתקן והוא מתקן חורשים שאנחנו מחוברים אליו היום.

ג'אבר ג'אבר: כפי שנאמר כאן על-ידי החברים, אנחנו לא מביאים עוד כמויות מחוץ לכפר, אלא הן אותן כמויות של ג'לג'וליה שנמצאות.

ג'אבר ג'אבר: אבל, לפחות שיהיה משהו זמני להתחברות למט"ש שאליו אנחנו מתחברים היום, וכך נוכל לתת מענה לתושבים שלנו.

טלב אלסאנע: מענישים אותם פעמיים.

דב חנין: מר קבלו, בבקשה.

פיני קבלו: אני מתנצל, המנכ"ל היה צריך לתת הרצאה בים-המלח ולכן הוא יצא.

פיני קבלו: בכל אופן, אני מכיר את העניין מקרוב.

פיני קבלו: ראש רשות נכנס לתפקיד והוא רוצה לפתח ולקדם ולבנות לזוגות צעירים.

פיני קבלו: מצד שני, הוא נכנס לתהליך של תוכנית הבראה, ואוסרים עליו לקדם בנייה, ואין לו כסף.

פיני קבלו: הגורם השלישי הוא המשרד לאיכות הסביבה שמגיש נגדו תלונות על כך שיש אצלו זרימה של ביוב.

פיני קבלו: זה גורר קנס של 500,000 שקל, וזה מכניס לאיזשהו מעגל.

פיני קבלו: זה נובע מזה שבית המחוקקים קובע חוקים שבחלק גדול מהמקומות הציבור לא יכול לעמוד בהם.

פיני קבלו: יכול להיות שהם טובים למקומות מרכזיים בארץ שהצליחו להקים מט"שים.

פיני קבלו: אבל, במקומות הפריפריאליים והבעייתיים זה מאוד מקשה.

פיני קבלו: המנכ"ל שלי מוכן להירתם ולגשר בין הצדדים.

פיני קבלו: הוא מציע שבשלב הראשון פתרון הקצה המהיר ביותר לכפר-ברא ולג'לג'וליה הוא המט"ש – מה שגברתי ממשרד הבריאות אמרה, להתחבר לכפר-סבא.

פיני קבלו: בשלב המאוחר יותר של מספר שנים, להתחבר לשפד"ן.

פיני קבלו: זה הדבר שניתן לעשות אותו כמה שיותר מהר.

פיני קבלו: אנחנו מוכנים, תנצלנו את ניסיון של המנכ"ל בנושא של מקורות המים על מנת לקדם את התהליך עם משרד הפנים.

פיני קבלו: תודה.

דב חנין: נניח והולכים על מהלך של כפר-סבא ומתגברים על ההתנגדות של כפר-סבא, מה הם לוחות הזמנים?

פיני קבלו: המנכ"ל אמר שאין התנגדות.

פיני קבלו: הוא כבר שוחח לפני שהוא בא לפה.

פיני קבלו: אין שום בעיה שכפר-סבא - - -

אתי בורלא: הוא היה והלך.

אתי בורלא: היתה ישיבה אצל מנכ"ל רשויות המקומיות שלמה דולברג.

אתי בורלא: זה עלה.

אתי בורלא: אמרתי – פתרון שלכאורה אפשר אולי ליישם אותו בהליך זריז כי המרחק הוא קטן.

אתי בורלא: התוואי הוא גם כן לא - - -

דב חנין: סך הכול, המט"ש שם הוא גדול.

דב חנין: אומנם יש לו צרכים עתידיים.

דב חנין: אבל, יחסית.

אתי בורלא: זה בוודאות עניין של זמן קצר מאוד כי יש הרבה מאוד תוכניות בכפר-סבא-הוד-השרון.

איסר בחירי: מהי יחידת השנה של ביצוע החיבור הזה?

איסר בחירי: חודש או שנה?

אתי בורלא: ביצוע החיבור הוא לא דבר שיכול לקחת הרבה זמן.

אתי בורלא: המרחק הוא קצר, וגם התוואי הוא תוואי אפשרי בבחינה ראשונה שאנחנו עשינו.

אתי בורלא: העניין הוא לקבל את ההסכמות שם לביצוע המהלך הזה.

משה גראזי: אני מבין את הלחץ, וזה לא לחץ שקיים רק פה.

משה גראזי: אתה בטח מכיר – יש גם ביישובי בקעת בית-הכרם ובשדה-אילן, ובעוד מוקדים ברחבי הארץ.

משה גראזי: אני חושב שפתרון שהוא פתרון זמני הוא לא נכון.

דב חנין: אדוני לא מבין לגמרי את המצב.

משה גראזי: אני מבין, אני חי את המצב.

דב חנין: לא, אתה לא חי את המצב.

דב חנין: אדוני לא מבין את המצב כי אדוני מסתכל על זה מזווית של מים וביוב שהיא זווית חשובה.

משה גראזי: לא רק.

דב חנין: אבל, אני אומר לך שהמצוקה היא בלתי נסבלת.

משה גראזי: המצוקה היא בלתי נסבלת פה ובמקומות אחרים.

משה גראזי: אני חושב שנכון ליצור את המעטפת הנכונה.

דב חנין: אדוני חייב להבין שאנחנו פה צריכים לתת פתרונות.

דב חנין: זה תקוע עשר שנים, וזה לא אומר שזה יכול להיות תקוע עוד עשר שנים.

דב חנין: זה אומר שהעסק הגיע לכאן, ואם אנחנו לא רוצים שהוא יעבור מכאן לכאן, אז זה הזמן לפעול, ולפעול מייד.

משה גראזי: העלאתי שתי הצעות.

משה גראזי: האחת – אנחנו נשלים את הבדיקה מול משרד הפנים.

משה גראזי: במקביל, נבדוק אפשרות של הוצאת צו, אמרתי את זה בפתח הדברים.

משה גראזי: אולי חלק מהנוכחים לא מכירים, אבל המדינה משקיעה הרבה מאוד כספים בהשבת קולחין לחקלאות.

משה גראזי: יש פתרון קצה לשפכים מניר-אליהו.

משה גראזי: המדינה שמה שם עשרות מיליוני שקלים לחקלאים שממתינים למים.

מחמוד עאסי: מה זה עוזר לנו?

דב חנין: הבנתי, הבנתי.

משה גראזי: אני מבקש להשאיר את האפשרות - - -

דב חנין: אנחנו רוצים לסכם.

דב חנין: האם אדוני רוצה להוסיף?

ג'אבר ג'אבר: ברשותך, הצוות המקצועי שלנו - - -

דב חנין: לא, התמונה מאוד ברורה.

דב חנין: נציג המשרד להגנת הסביבה, בבקשה.

רונן זהבי: נוצרה פה מין הרגשה שזה נגד רשויות מסוימות.

רונן זהבי: אצלנו במחוז יש הרבה רשויות במתקני טיהור שעדיין לא השלימו את השדרוג שלהן - יהודיות, ערביות.

רונן זהבי: אנחנו לא מפרידים בעניין הזה.

רונן זהבי: ככל שהם לא מבצעים את שדרוג המט"ש הרלוונטי אז אגן השפכים שבתחומם מוקפא מבחינת אוכלוסייה.

רונן זהבי: לגופו של עניין, חברי מועצת כפר-ברא וג'לג'וליה פנו אלינו והציגו את התוכנית של האופציה של חיבור כפר-סבא-הוד-השרון ושפד"ן.

רונן זהבי: אנחנו לא שללנו את הגישה הזאת.

רונן זהבי: אנחנו בכל זאת נותנים איזושהי אופציה.

רונן זהבי: כמובן שהאופציה של שדרוג דרום שרון מזרחי היא האופציה הנכונה מבחינה הראייה הכוללת.

רונן זהבי: עם זאת, - - -

דב חנין: תודה רבה, אדוני.

דב חנין: אנחנו פשוט חייבים לסיים.

דב חנין: חבר הכנסת אגבאריה, בבקשה.

עפו אגבאריה: אני חושב שאנחנו קצת נתקענו עם עניין הפתרונות של המט"שים והפתרונות שאנחנו באמת לא יכולים להגיע אליהם.

עפו אגבאריה: דיברנו על מיליונים, ואנחנו אפילו לא ראינו אופציה אחת איך אפשר לפתור את זה.

עפו אגבאריה: שכחנו מהבעיה העיקרית של הקצאת המגרשים והמצוקה הקשה בתחום הדיור.

עפו אגבאריה: הבחורים הצעירים האלה מחכים.

עפו אגבאריה: יכול להיות שהם משכירים חדרים קטנים או שהם נמצאים באיזשהו פתרון זמני אצל המשפחות שלהם.

עפו אגבאריה: גם כך הם משתמשים במים האלה, וגם כן בדברים האלה.

עפו אגבאריה: זאת אומרת, התוספת לא יכולה להיות גדולה.

עפו אגבאריה: אבל, בינתיים הם תקועים, והם לא יכולים לבנות את ביתם.

עפו אגבאריה: הילדים צריכים להיוולד, הילדים צריכים לגדול, והילדים צריכים ללכת לבית-ספר.

עפו אגבאריה: הם לא יכולים לחכות עד שהמוסדות יפתרו את בעיית המט"ש פה, והמט"ש שם.

עפו אגבאריה: יש צרכים יותר חיוניים וזה הריבוי הטבעי.

עפו אגבאריה: זה רק אומר שאנחנו באמת צריכים להמליץ בהחלטות שלנו שיימצא באמת איזשהו פתרון למצוקה הזאת.

עפו אגבאריה: זו המצוקה שהיא הכי בוערת.

עפו אגבאריה: פתרון למט"ש ייקח עוד קצת זמן.

עפו אגבאריה: יש אנשים שרוצים לשקול את הדברים אולי יותר בחיוב.

עפו אגבאריה: אבל, אנחנו צריכים לפתור את המצוקה העיקרית.

עפו אגבאריה: תודה.

דב חנין: תודה רבה.

אתי בורלא: האם אפשר להוסיף משפט?

דב חנין: לא.

דב חנין: אנחנו מסכמים את הדיון הזה.

ג'מאל זחאלקה: דב, האם אתה יודע שמחיר הקרקע בג'לג'וליה הוא כמעט הכי יקר בארץ?

דב חנין: לפי שהם מתארים זה עוד מעט יהיה יותר גבוה ממחיר הזהב אפילו.

ג'מאל זחאלקה: יש לי קרובי משפחה בג'לג'וליה, ואני יודע.

ג'מאל זחאלקה: המחירים ממש ממריאים.

ג'אבר ג'אבר: מיליון שקל לחצי דונם.

דב חנין: רבותי, אנחנו מסכמים את הדיון כך.

דב חנין: מצוקת הדיור שאנחנו שמענו עליה גם בג'לג'וליה וגם בכפר-ברא הגיעה לממדים בלתי נסבלים.

דב חנין: העובדה שתוכניות נמצאות כל-כך הרבה שנים בקנה ולא יכולות להיות מאושרות בגלל היעדר פתרון קצה לשאלת הביוב היא עובדה בלתי נסבלת.

דב חנין: אי-אפשר להמשיך עם זה, אי-אפשר להמתין – לא עוד עשר שנים, ואפילו לא עוד שנה.

דב חנין: אנחנו חייבים להתחיל לפתור את הבעיה הזאת עכשיו.

דב חנין: התוצאה של המציאות שבה אנחנו נמצאים היא שבעצם הרשויות מובילות את האזרחים לבנות בצורה בלתי מורשית, בצורה בלתי חוקית.

דב חנין: זה לא דבר טוב, זה לא דבר מועיל.

דב חנין: זה לא דבר מועיל לתושבים, זה לא דבר מועיל לרשויות, זה לא דבר מועיל לאף אחד.

דב חנין: אבל, זה הכיוון שבו המצב הקיים מוליך את האנשים.

דב חנין: אנחנו שמענו על המהלכים שמתבצעים בשני כיוונים - כיוון של שדרוג המט"ש בניר-אליהו.

דב חנין: אנחנו קוראים לרשות המים להתחיל באופן מיידי מהלך של הוצאת צו לתיקון מעוות שעל-פיו אפשר יהיה באופן מיידי לחייב רשויות שאינן מוכנות להשתתף כספית במימון הזה באופן מיידי, ושהמהלך הזה יתחיל מייד.

דב חנין: באופן מיוחד אנחנו מדברים פה על אלפי-מנשה ועל יישובי נחל קנה.

דב חנין: אנחנו שמענו שמשרד הפנים ומשרדי הממשלה האחרים מוכנים להתגייס כדי לתת פתרון לחלקה של טייבה בעניין הזה, ואנחנו חושבים שזה נדרש וחיוני, כי אחרת תמיד המהלך הזה ייפול על החוליה החלשה ביותר.

דב חנין: במקביל, אנחנו מבקשים לבחון אפשרות של חיבור זמני לכפר-סבא מכיוון שאנחנו כבר איבדנו קצת את האמון ביכולת של המערכת להתנהל פה בצורה יעילה.

דב חנין: חיבור זמני כזה לכפר-סבא ייפסק כאשר המט"ש ישודרג, והצו לתיקון מעוות יופעל וכדו'.

דב חנין: הנקודה הבאה היא נקודה מאוד מאוד חשובה, ופה אני פונה דווקא לגורמים שאינם עוסקים בתחום המים.

דב חנין: במצב הקיים אנחנו חושבים שאי-אפשר עוד להמשיך להתקדם באופן טורי, דבר שבא האחד בעקבות השני.

דב חנין: אי-אפשר שכל נושא תוכניות הבנייה ייתקע עד שכל הדברים יזוזו.

דב חנין: אנחנו מקדמים את שני הפתרונות: פתרון אסטרטגי באמצעות צו תיקון מעוות - ניר-אליהו, שדרוג המט"ש של דרום השרון.

דב חנין: פתרון זמני בכפר-סבא.

דב חנין: זאת אומרת, יש לנו גם פתרון זמני וגם פתרון ארוך טווח שנמצאים בקנה.

דב חנין: במקביל, לדעתנו, צריך לאשר את התוכניות.

דב חנין: הרי התוכניות האלה לא ייבנו תוך יום.

דב חנין: אפילו ג'לג'וליה שהם ידועים בכישרון הבנייה שלהם ובמלאכת העשייה שלהם, לא יצליחו לבנות את זה תוך יום.

דב חנין: הפתרונות נמצאים, הם הולכים להתקדם.

דב חנין: סיכמנו את האפיקים של ההתקדמות שלהם.

דב חנין: במקביל, צריך לאשר את התוכניות כדי שאנשים יוכלו לראות את האופק הריאלי של בנייה בהיתר, ברישיון, במסגרת מסודרת ותקינה.

דב חנין: אני מבקש מאדוני ממינהלת רשות הביוב לעדכן אותנו בוועדה בתוך שבועיים איך אתם מתכוונים לממש את ההחלטות שלנו בנושא המהלך הזמני והמהלך הקבוע.

דב חנין: אני מבקש לקבל עדכון מהגורמים התכנוניים, תוך נניח חודשיים מהיום, על מצב מהלך אישור התוכניות נוכח ההחלטות שקיבלנו.

דב חנין: ההחלטות האלה הן החלטות של דיון מהיר.

דב חנין: הן תועלנה לעיונה של מליאת הכנסת עוד השבוע.

דב חנין: אני מאוד מודה לכולכם.

דב חנין: תודה רבה.